પુષ્પાબહેનની ચબરાક આંખોએ એ સમયે જાફરીની સાથે બીજા લોકો પણ છે એ જોઈ લીધું હતું. બીજા બે જણ નજીકમાં પાર્ક કરેલી એક ટૅક્સીમાં બેઠા હતા. એ વિશે જાણકારી આપતાં પુષ્પાબહેને કહ્યું હતું કે ‘જાફરી મને ફરીથી સમજાવવાની કોશિશ કરી રહ્યો હતો, પણ હું ટસની મસ થઈ નહોતી. આમ છતાં તે મને ફોર્સ કરી રહ્યો હતો. હું મારી વાત પર મક્કમ રહીને તેની એક પણ વાત માનતી નહોતી. તેણે મારો હાથ પકડતાં જ મેં મારા હાથમાં રહેલી લાકડી તેને ત્રણથી ચાર વાર મારી હતી. આ જોઈને રોડની બીજી બાજુ બેઠેલો એક શાકવાળો અને બીજા રાહદારીઓ મારી મદદે આવ્યા હતા.’